Alle havde regnet med penge fra Staten til et nyt sygehus i Himmerland, da den økonomiske aftale mellem Staten og regionerne blev fremlagt i går. Men sådan gik det ikke.

De manglende penge får nu Støtteforeningen for Farsø Sygehus til at bede politikerne om at trække beslutningen om et nyt sygehus tilbage. - Det her giver politikerne mulighed for at tænke sig om, og samle Aalborg Sygehus på en matrikel, og så lade de himmerlandske sygehuse være i fred, siger Kirsten Moesgård, formand for Farsø Sygehus? Støtteforening. Budgetaftalen betyder, at der skal nedsættes et ekspertpanel på landsplan. Panelet skal vurdere om de forskellige projekter, som regionerne har i støbeskeen passer sammen. Her kan et nyt sygehus i Himmerland, uden akutfunktion, komme i klemme. - Det tror jeg ikke. Vi har lavet et godt stykke arbejde, og fået mange tilkendegivelser om fra Regeringen, at det vi har sat i søen er den rigtige model, siger Niels Kristian Kirketerp (Venstre), der er næstformand i Regionsrådet. Hos de konservative er man træt af, at ekspertpanelet skal nedsættes. Det kan trække det hele i langdrag. - Et ekspertpanel kan nok først være færdig med deres analyse til foråret. Så den ender nok med, at vi ikke kan stikke spaden i jorden inden næste regionsrådsvalg - og så kan alt jo ske, siger Per Larsen, der er medlem af forretningsudvalget i Region Nordjylland for de Konservative. I Farsø er man dog sikker i sin sag - og rådet til politikerne er klar. - Selvom det er svært at trække beslutningen tilbage, så bør de gøre det. Nu har de jo allerede omgjort de første elementer, så kan de jo også ligeså stoppe planlægningen af et nyt sygehus i Himmerland. Det har fra starten været en fejlinvestering, siger Kirsten Moesgård.